Source: http://www.epidotisimag.gr/2012/03/programma-autepistasias-pinakas-katataksis-anergon-oaed/
Timestamp: 2019-03-19 17:30:44+00:00
Document Index: 34937178

Matched Legal Cases: ['ΑΕΔ ', 'ΑΕΔ\n', 'ΑΕΔ\n', 'ΑΕΔ ', 'ΑΕΔ ', 'ΑΕΔ ']

Πρόγραμμα αυτεπιστασίας: Τον πίνακα κατάταξης ανέργων καταρτίζει ο ΟΑΕΔ | epidotisimag.gr
Browse: Home / 2012 / Μάρτιος / Πρόγραμμα αυτεπιστασίας: Τον πίνακα κατάταξης ανέργων καταρτίζει ο ΟΑΕΔ
Πρόγραμμα αυτεπιστασίας: Τον πίνακα κατάταξης ανέργων καταρτίζει ο ΟΑΕΔ
Από editor2 στις 06/03/2012 στην κατηγορία ΕΡΓΑΣΙΑ & ΚΑΤΑΡΤΙΣΗ | 5536 Views
Εκδόθηκε ο οριστικός πίνακας
Δημοσιοποιήθηκε ο προσωρινός ετήσιος κυλιόμενος πίνακας κατάταξης ανέργων
Τις διαδικασίες κατάρτισης του ετήσιου κυλιόμενου πίνακα κατάταξης ανέργων από τον οποίο θα επιλεγούν όσοι θα προσληφθούν από τους δήμους προκειμένου να καλύψουν τις ανάγκες τους σε προσωπικό για εκτέλεση έργων με αυτεπιστασία ξεκίνησε ο ΟΑΕΔ. Πρόκειται για το δεύτερο στάδιο στην πορεία υλοποίησης του σχετικού προγράμματος, μετά την ολοκλήρωση (στις 29 Φεβρουαρίου) της υποβολής αιτήσεων εγγραφής στον πίνακα (περίπου 70.000) από ενδιαφερόμενους ανέργους για θέσεις που αφορούν οκτώ ειδικότητες: ηλεκτρολόγοι, οδηγοί, οικοδόμοι, ελαιοχρωματιστές, σιδεράδες, υδραυλικοί, χειριστές μηχανημάτων, εργάτες γενικών καθηκόντων.
Ειδικότερα, οι άνεργοι που υπέβαλαν αίτηση συμμετοχής στη διαδικασία πρόσληψης προσωπικού για έργα αυτεπιστασίας, κατατάσσονται στον προσωρινό ετήσιο κυλιόμενο πίνακα με βάση τη βαθμολογία που συγκεντρώνουν από τη μοριοδότησή τους. Επίσης αναγράφονται η ειδικότητα των ανέργων και οι φορείς στους οποίους έχουν δηλώσει ότι επιθυμούν κατά προτεραιότητα να προσληφθούν. Ο πίνακας αυτός θα αναρτηθεί στους δικτυακούς τόπους του οργανισμού (www.oaed.gr) και του ΑΣΕΠ (www.asep.gr). Πάνω στην αρχική αυτή κατάταξη επιτρέπεται η άσκηση ένστασης στο ΑΣΕΠ από τους υποψηφίους μέσα σε προθεσμία 10 ημερολογιακών ημερών από την επόμενη της ανάρτησης στο διαδίκτυο. Στο διάστημα αυτό γίνονται από τον ΟΑΕΔ τυχόν μεταβολές που υποδεικνύονται από το ΑΣΕΠ. Στη συνέχεια συντάσσεται ο οριστικός ετήσιος κυλιόμενος πίνακας κατάταξης ανέργων, ο οποίος εγκρίνεται από το ΑΣΕΠ και αναρτάται στους δικτυακούς τόπους του ΟΑΕΔ και του ΑΣΕΠ. Ο πίνακας αυτός έχει ισχύ από την ανάρτησή του έως και τις 31 Δεκεμβρίου του 2012.
Στο επόμενο στάδιο, τη σκυτάλη παίρνουν οι δήμοι, που θα πρέπει να υποβάλουν στον ΟΑΕΔ ηλεκτρονική αίτηση εκδήλωσης ενδιαφέροντος για πρόσληψη προσωπικού, δηλώνοντας τις ειδικότητες και τον αριθμό των θέσεων που ζητούν και την προβλεπόμενη διάρκεια απασχόλησης των ανέργων. Η επιλογή προσωπικού πραγματοποιείται από τον οριστικό ετήσιο κυλιόμενο πίνακα κατάταξης ανέργων, με βάση την υψηλότερη συνολική βαθμολογία των ανέργων της ζητούμενης ειδικότητας οι οποίοι έχουν δηλώσει ως προτίμηση τον οικείο φορέα.
Η απασχόληση στο πλαίσιο του προγράμματος εκτέλεσης έργων με αυτεπιστασία σε δήμους, συνδέσμους και νομικά τους πρόσωπα δημοσίου δικαίου θα είναι πεντάμηνη και κάθε άνεργος θα αμείβεται με 135 ημερομίσθια το χρόνο. Οι μηνιαίες αποδοχές θα είναι 770 ευρώ μεικτά και 625 ευρώ καθαρά. Προτεραιότητα έχουν οι μακροχρόνια άνεργοι, όσοι έχουν άνεργη σύζυγο και παιδιά, οι νέοι έως 29 ετών και όσοι βρίσκονται κοντά στη σύνταξη.